**«Ue o Muite Arukō'»** (japansk: 上を向いて歩こう, norsk oversettelse: *Jeg kikker opp når jeg går*), i Norge best kjent som **«Sukiyaki»**, er en japansk popsang fra 1961 som ble fremført av den japanske underholdningssangeren Kyu Sakamoto. Sangen er komponert av Hachidai Nakamura mens Rokusuke Ei skrev teksten. I Europa og Nord-Amerika er sangen mest kjent under den alternative tittelen «Sukiyaki» – en tittel som ikke har noe sammenheng med den japanske teksten eller tittelen. Sangen ble første gang utgitt i Japan i 1961 og siden i Europa og USA to år senere. Sangen ble en stor kommersiell suksess og toppet hitlister over hele verden – også i Norge. Sangen har solgt over 13 millioner eksemplarer verden over, og er en av verdens mest solgte singler gjennom tidene. En rekke artister har siden spilt inn egne versjoner av sangen, også med tekst på engelsk og andre språk. Blant annet har Sissel Kyrkjebø spilt inn sangen med norsk tekst.

Om sangen
---------

«Ue o Muite Arukō'» ble første gang fremført på japansk fjernsyn i 1961 og ble raskt en stor slager i hjemlandet. Det internasjonale gjennombruddet kom i 1963, da Louis Benjamin, sjefen for det britiske plateselskapet Pye Records, besøkte Japan. Under oppholdet hørte Benjamin «Ue o Muite Arukō'» flere ganger og bestemte seg for å gi ut sangen i Storbritannia. For å gjøre sangtittelen enklere å huske og uttale for europeere og amerikanere, ble tittelen endret til «Sukiyaki» – navnet på en japansk gryterett.

Først ble «Sukiyaki» utgitt som en instrumentalsang med Kenny Ball and His Jazzmen. Da denne ble en hit, ga platemerket His Master's Voice (HMV) ut originalsangen som nådde en sjetteplass på den britiske singellisten. Suksessen banet vei for utgivelser ellers i Europa og i Nord-Amerika. Sangen ble en stor salgssuksess i hele Vesten, og den toppet den amerikanske Billboard-listen i tre uker i juni 1963. Også i Norge gikk «Sukiyaki» til topps på VG-lista og toppet listen syv uker på rad.

Den internasjonale suksessen førte til at sangeren Kyu Sakamoto dro på verdensturné fra sommeren 1963 til vinteren 1964, blant annet besøkte han USA, Tyskland og Sverige, og han deltok i en rekke amerikanske tv-show, blant annet *The Steve Allen Show*.

Teksten
-------

Tekstforfatteren Rokusuke Ei skrev teksten på vei hjem fra en studentdemonstrasjon i Japan. Studentene hadde demonstrert mot fortsatt amerikansk militært nærvær i Japan, men møtte liten forståelse for sine synspunkter. I frustrasjon over ikke å ha nådd frem med protestene, skrev han teksten til «Ue o Muite Arukō'». Den handler om en mann som kikker opp mens han går, så ikke tårene hans skal falle. Teksten har imidlertid ingen direkte referanser til demonstrasjonen og kan derfor også tolkes som en sang om tapt kjærlighet.

Da sangen skulle lanseres i Europa og Nord-Amerika i 1963, ble tittelen endret til «Sukiyaki». *Sukiyaki* er egentlig en japansk gryterett og har ingen forbindelse til teksten – annet enn å være et japansk ord. De vestlige plateselskapene valgte imidlertid «Sukiyaki» fordi det var kort, fengende og enkelt å uttale for utlendinger. I tillegg var det gjenkjennelig som et japansk ord. Magasinet *Newsweek* sammenlignet tittelbyttet som om japanerne skulle ha endret tittel på sangen «Moon River» til «Biffgryte».

Listeplasseringer
-----------------

Sangen toppet hitlister i en rekke land, blant annet amerikanske Billboard Hot 100 – en av få sanger med ikke-indoeuropeisk tekst som har klart dette. Sangen nådde også nummer 18 på den amerikanske R&B-listen og toppet Hot Adult Contemporary-listen.

| Liste (1961–1963) | Høyesteplassering |
| --- | --- |
| Australias flagg Australia (Kent Music Report) | 1 |
| Canadas flagg Canada (RPM) | 1 |
| Japans flagg Japan (Music Life) | 1 |
| Norges flagg Norge (VG-lista) | 1 |
| Storbritannias flagg Storbritannia (Official Charts Company) | 6 |
| Tysklands flagg Tyskland (Offizielle Deutsche Charts) | 2 |
| USAs flagg USA (*Billboard* Hot 100) | 1 |
| USAs flagg USA (*Billboard* Adult Contemporary) | 1 |

Andre versjoner
---------------

Sangen har siden blitt spilt inn av en rekke andre artister og med andre tekster, blant annet på engelsk.

### Andre versjoner (utvalg)

* «Sukiyaki» (både på dansk og svensk) – Otto Brandenburg (1963)
* «My First Lonely Night» – Jewel Akens (1966)
* «Sukiyaki» – A Taste of Honey (1980)
* «Sukiyaki» – Sissel Kyrkjebø (1986)
* «Sukiyaki» – Selena (1989)
* «Sukiyaki» – 4 P.M. (1994)

Referanser
----------

1. ↑  Abjorensen, Norman (25. mai 2017). *Historical Dictionary of Popular Music* **(engelsk)**. Rowman & Littlefield. ISBN 9781538102152.
2. ↑  «Music Monday #003: Kyu Sakamoto - Sukiyaki (Ue o Muite Arukou) — Steemit». *steemit.com* **(engelsk)**. Besøkt 17. februar 2018.
3. ↑  «Bittersweet At No. 1: How A Japanese Song Topped The Charts In 1963». *NPR.org* **(engelsk)**. Besøkt 17. februar 2018.
4. 1 2  «1963 | Sukiyaki by Kyu Sakamoto | American Experience | PBS». *www.pbs.org* **(engelsk)**. Besøkt 17. februar 2018.
5. ↑  «The story behind the #1 hit song Sukiyaki – Japan Info». *Japan Info* **(engelsk)**. Besøkt 17. februar 2018.
6. ↑  «Kyu Sakamoto - Sukiyaki (Ue O Muite Aruko)». *Discogs* **(engelsk)**. Besøkt 17. februar 2018.
7. ↑  Sætre, Eivind M. «Kyu Sakamoto - Sukiyaki - GV-musikk.no». Arkivert fra originalen 18. februar 2018. Besøkt 17. februar 2018.
8. ↑  «A Brief History of "I Look Up as I Walk" in Anime | atelier emily». *Formeinfullbloom.wordpress.com*. 26. oktober 2014. Besøkt 27. september 2016.
9. ↑  «Bittersweet At No. 1: How A Japanese Song Topped The Charts In 1963». *npr.org*. 28. juni 2013. Besøkt 27. oktober 2017.
10. ↑  Fred Bronson (2003). «Sukiyaki». *The Billboard Book of Number 1 Hits*. Billboard Books. ISBN 0823076776.
11. ↑  Whitburn, Joel (2004). *Top R&B/Hip-Hop Singles: 1942-2004*. Record Research. s. 509.
12. ↑  Whitburn, Joel (2002). *Top Adult Contemporary: 1961–2001*. Record Research. s. 213.
13. ↑  «Gigliola Cinquetti ‎ – Non ho l'età». dutchcharts.nl. Besøkt 6. februar 2017.
14. ↑  «上を向いて歩こう特集 Powerd by MUSIC Imidas - Yahoo! JAPAN». Yahoo Japan. 19. april 2014. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 2. mai 2019.
15. ↑  «VG-lista for 'Sukiyaki'». VG Nett. Besøkt 17. februar 2018.
16. ↑  «'Sukiyaki' på britisk singelliste». Official Charts Company. Besøkt 17. februar 2018.
17. ↑  «Sukiyaki på tysk singelliste». Offizielle Deutsche Charts. Besøkt 17. februar 2018.
18. ↑  «'Sukiyaki' på Billboard». Billboard. Besøkt 17. februar 2018.
19. ↑  «'Sukiyaki' på Billboard». Billboard. Besøkt 17. februar 2018.

|  |  |  |
| --- | --- | --- |
| Forrige mottaker:«(You're the) Devil in Disguise» med Elvis Presley | **Nummer 1 på VG-lista**(Uke 36–42 1963) | Neste mottaker:«Gi meg en cowboy til mann» med Wenche Myhre |

|  |  |
| --- | --- |
| Oppslagsverk/autoritetsdata | BBC Things
 |